AP เตรียมขายหุ้นกู้ 1.5 พันลบ. ระดมทุนเพื่อซื้อที่ดินพัฒนาโครงการ
AP ออกหุ้นกู้ 2 ชุด มูลค่ารวม 1.5 พันลบ. โดยชุดที่ 1 อายุ 2 ปี 6 เดือน ดบ. 2.30% ชุดที่ 2 อายุ 4 ปี ดบ. 3.04% ขายผู้ลงทุนสถาบัน-รายใหญ่ เปิดจอง 8-9 ก.ค.นี้ ระดมทุนใช้ชำระคืนเงินหุ้นกู้-ซื้อที่ดินเพื่อพัฒนาโครงการ
9 ก.ค. 2558

บริษัท เอพี (ไทยแลนด์) จำกัด (มหาชน) หรือ AP ระบุว่า บริษัทได้ยื่นแบบแสดงรายการเสนอขายหุ้นกู้ของบริษัท มูลค่ารวม 1,500 ล้านบาท แบ่งออกเป็น 2 ชุด
โดยชุดที่ 1 จำนวน 500 ล้านบาท อายุ 2 ปี 6 เดือน ครบกำหนดไถ่ถอนปี พ.ศ.2561 อัตราดอกเบี้ยคงที่ร้อยละ 2.30 โดยชำระดอกเบี้ยทุกๆ 6 เดือน ชุดที่ 2 จำนวนเสนอขาย 1,000 ล้านบาท อายุ 4 ปี ครบกำหนดไถ่ถอนปี พ.ศ.2562 อัตราดอกเบี้ยคงที่ร้อยละ 3.04 ต่อปี โดยชำระดอกเบี้ยทุกๆ 6 เดือน
ทั้งนี้บริษัทเสนอขายให้ผู้ลงทุนสถาบัน และ / หรือ ผู้ลงทุนรายใหญ่ เปิดจองซื้อในวันที่ 8-9 ก.ค.นี้ ผ่านผู้จัดการการจัดจำหน่ายหุ้นกู้ คือ ธนาคารกรุงศรีอยุธยา และธนาคารกสิกรไทย โดยบริษัทมีวัตถุประสงค์ในการนำเงินที่ได้จากการออกและเสนอขายหุ้นกู้ครั้งนี้เพื่อนำไปใช้ในการชำระคืนเงินกู้/หุ้นกู้ ซื้อที่ดินเพื่อการพัฒนาโครงการ และเป็นเงินทุนหมุนเวียนในการดำเนินกิจการของบริษัท
สำหรับอันดับความน่าเชื่อถือของผู้ออกหุ้นกู้ที่ระดับ “A-” แนวโน้มเครดิต Stable  จากบริษัท ทริสเรทติ้ง จำกัด เมื่อวันที่ 26 มิ.ย. 58